A BIZOTTSÁG HATÁROZATA
(2005. szeptember 19.)
egyes magyarországi húságazati létesítményekre vonatkozóan a 2003-as csatlakozási okmány X. melléklete A. függelékének módosításáról
(az értesítés a C(2005) 3450. számú dokumentummal történt)
(EGT vonatkozású szöveg)
(2005/665/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak X. melléklete 5. fejezete B. szakaszának d) pontjára,
mivel:
(1)
A 2003-as csatlakozási okmány X. melléklete 5. fejezete B. szakaszának a) pontja előírja, hogy a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelv (1) I. mellékletében meghatározott strukturális követelményeket a csatlakozási okmány X. melléklete A. függelékében (2) felsorolt magyarországi létesítmények esetében 2006. december 31-ig nem kell alkalmazni bizonyos feltételekkel.
(2)
A 2003-as csatlakozási okmány X. mellékletének A. függelékét a 2004/462/EK (3) és a 2004/472/EK (4) bizottsági határozatok módosították.
(3)
Az illetékes magyar hatóság hivatalos nyilatkozata szerint bizonyos húságazati létesítmények befejezték a fejlesztési folyamatot, és jelenleg teljes mértékben megfelelnek a közösségi jogszabályoknak. Továbbá egyes létesítmények beszüntették tevékenységüket. Ezeket a létesítményeket ezért törölni kell az átalakulóban lévő létesítmények jegyzékéből.
(4)
Két húságazati létesítmény jogállása és alacsony kapacitású létesítménnyé történő átminősítése még megbeszélés tárgyát képezi az illetékes magyar hatóságokkal. A helyzet tisztázása érdekében rövid kiegészítő időszakot kell kilátásba helyezni.
(5)
Továbbá bizonyos számú létesítmény jelentős erőfeszítéseket tett a közösségi jogszabályokban lefektetett strukturális követelményeknek való megfelelés érdekében. Mindazonáltal kivételes technikai akadályok miatt ezek a létesítmények nincsenek abban a helyzetben, hogy az előírt határidőig befejezzék a fejlesztési folyamatot. Ennélfogva további haladék engedélyezése indokolt számukra a fejlesztési folyamat befejezéséhez.
(6)
A 2003-as csatlakozási okmány X. mellékletének A. függelékét ezért ennek megfelelően módosítani kell. Az egyértelműség érdekében a melléklet helyébe új mellékletnek kell lépnie.
(7)
Az Élelmiszerlánc és Állat-egészségügyi Állandó Bizottság tájékoztatást kapott az e határozatban elrendelt intézkedésekről,
ELFOGADTA EZT A HATÁROZATOT:
1. cikk
A 2003-as csatlakozási okmány X. mellékletének A. függeléke helyébe e határozat mellékletének szövege lép.
2. cikk
E határozatnak a tagállamok a címzettjei.
Kelt Brüsszelben, 2005. szeptember 19-én.